Ölkə Prezidenti tərəfindən 2009-cu ilin “Uşaq ili” elan olunması ilə bağlı ölkənin bütün şəhər və rayonlarında çoxsaylı tədbirlərin keçirilməsi, müvəkkilin ilk ixtisaslaşdırılmış məruzəsinin hazırlanması və Milli Məclisdə dinlənilməsi də müsbət hal kimi qiymətləndirilməlidir. Beləliklə, ötən il ərzində qanunvericiliyin təkmilləşdirilməsi, idarəetmənin demokratikləşməsi, bürokratik əngəlliklərin aradan qaldırılması istiqamətində müvəkkilin prokurorluq, ədliyyə və dax-ili işlər orqanları ilə müxtəlif rayonlarda keçirdiyi birgə maarifləndirmə tədbirləri həm də dövlət qurumları ilə əməkdaşlığın inkişafında, zorakılıq hallarının aradan qaldırılmasında müsbət nəticələr olmuşdur. Eyni zamanda, fikir, söz və məlumat azadlığı, sərbəst toplaşmaq azadlığı, işgəncə, zorakılıq, pis rəftar, insan alveri və korrupsiyaya qarşı mübarizə, mülkiyyət və sahibkarlıq hüquqlarının müdafiəsi, sosial müavinətlərin təyin və təmin edilməsi, əlillik dərəcəsinin müəyyən edilməsi, aztəminatlı ailələrin mənzillə təmin edilməsi, hər bir rayonda ödənişsiz hüquq məsləhətxanalarının təşkili, məhkəmələrin, notariusların, vəkillərin işinin təkmilləşdirilməsi, işgəncələr əleyhinə milli pre-ventiv mexanizmin fəaliyyətinin və səmərəliyinin artırılması, orduya ictimai nəzarətin təşkili, demokratik idarəetmənin, mənzil-istismar sahələrinin, rayon icra hakimiyyəti yanında yetkinlik yaşına çatmayanların işləri və hüquqlarının müdafiəsi üzrə komissiyaların işinin təkmilləşməsi, uşaq evlərini tərk edən gənclərin, həmçinin cəzaçəkmə müəssisələrindən çıxan şəxslərin sosial reabilitasiyası, müxtəlif adlarla fəaliyyət göstərən, ailələrin dağılmasına, narkomaniya və QİÇS-in yayılmasına şərait yaradan və əslində, əxlaqsızlıq yuvaları olan bir sıra ictimai iaşə və əyləncə obyektlərinin qarşısının alınması istiqamətində işlər davam etdirilməlidir. İşgəncələr əleyhinə milli preventiv mexanizm, uşaq hüquqlarının müdafiəsi bölməsinin fəaliyyəti, yüksək az statuslu milli insan hüquqları təsisatı kimi üzərinə yeni məsuliyyətli vəzifələr qoyulmuş “Azərbaycan Respublikasının İnsan hüquqları üzrə müvəkkili (ombudsman) haqqında” Konstitusiya Qanununa dəyişikliklər tələb olunur. Ümidvaram ki, siz bu təkliflərə dəstək verəcəksiniz.